Z. Kramplová, poslankyňa: (2006-12-05):
Ja by som len chcela dodať to, že vo svete neexistuje len daňová asignácia. Vo svete existujú tri druhy možností daňových preferencií. Hovorím to preto, aby sme sa teraz neunášali v tom, že veľvyslanectvá nás pozorujú a veľvyslanci sú tí, ktorí nás budú hodnotiť, či tu bude daňová asignácia, alebo nebude. To by som musela potom zdôrazniť, že vo Francúzsku, kde existuje daňová asignácia, ale štát rozhoduje o príjemcoch by sme museli povedať, že tam nemajú zakotvenú vedúcu úlohu strany a existuje rozhodovacia právomoc štátu. Rovnako tak v Kanade, kde daňovníci dávajú možnosť pre tretí sektor časť svojich daní, ale štát určuje, kam tie dane budú nasmerované a kto bude príjemcom tých daní. A tretia možnosť je odpočítať položku zo základu dane tak, ako je to v USA, v Rusku, v Českej republike a podobne. Čiže to, že vláda hneď nepovedala alebo nedala ten návrh, akým spôsobom bude riešiť asignovanú daň, bolo to aj preto, že sme otvorení diskusii a tá diskusia, ktorá sa otvorila, vlastne priniesla určité riešenia. Ešte by som chcela zdôrazniť, že za minulý rok tretí sektor z asignovanej dane získal 1 miliardu, tento rok za prvý polrok bola to rovnako 1 miliarda a pri prieskumoch sa zistilo, že najväčšie percento prijímateľov pochádza z oblasti školstva a zdravotníctva, ale to, čo je najzaujímavejšie, najväčšie objemy asignácií smerujú k recipientom, ktorí disponujú prostriedkami na mediálnu prezentáciu svojej činnosti. Z toho dôvodu, vážené kolegyne a kolegovia, predkladám nasledovný návrh. Po prvé, aby sa zo spoločnej správy vyňal bod 39 a pozmeňujúce návrhy, je 5 pozmeňujúcich návrhov k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov. V predkladanom vládnom návrhu, ktorým sa mení a dopĺňa zákon č. 595/2003 Z. z. v znení neskorších predpisov navrhujeme vykonať tieto zmeny a doplnenia. V čl. I, po prvé, v doterajšom bode 82 v § 50 ods. 1 písm. b) sa slová „0,5 %“ nahrádzajú slovami „2 %“. Odôvodnenie: U právnickej osoby, ktorá sa rozhoduje poukázať podiel zaplatenej dane sa upravuje tak, ako je to v súčasnosti, t. j. vo výške 2 %. Po druhé. Doterajšie body 83 a 84 sa vypúšťajú. Doterajšie body je potrebné primerane prečíslovať. Po tretie. V § 50 ods. 5 znie: „Podiel zaplatenej dane možno poskytnúť prijímateľovi a použiť len na účely, ktoré sú predmetom jeho činnosti, ak predmetom jeho činnosti sú po a ochrana a podpora zdravia, prevencia, liečba, resocializácia drogovo závislých v oblasti zdravotníctva a sociálnych služieb; po b podpora športu detí, mládeže a občanov zdravotne postihnutých; po c poskytovanie sociálnej pomoci; po d zachovanie kultúrnych hodnôt.“ Odôvodnenie: Tak ako sme povedali, naším cieľom je dať možnosť, aby sme podporili ľudí, ktorí to najviac potrebujú, a aby sme podporili oblasti, kde je to najdôležitejšie v nasledujúcom období a ukázalo sa to ako najdôležitejšie aj v predchádzajúcom období. Z tohto návrhu bolo vyňaté aj vzdelávanie z toho dôvodu, že mimovládne organizácie si môžu uplatniť svoje požiadavky cez grantový systém na ministerstve školstva a cez fondy Európskej únie. Ďalším pozmeňujúcim návrhom v poradí štvrtom. V doterajšom bode 89 v § 52b ods. 7 znie: „Ustanovenia § 25 ods. 5 písm. c) v znení účinnom od 1. januára 2007 sa použije počnúc zdaňovacím obdobím, za ktorý je daňovník povinný po 31. decembri 2006 podať daňové priznanie. Ustanovenia § 50 v znení účinnom do 31. decembra 2006 sa použijú vyhlásenia podané za daňové obdobie ukončené 31. decembra 2006.“  Odôvodnenie: Upravuje sa účinnosť § 50 o dani z príjmov nadväzne na zmenu rozsahu účelov, na ktoré je možné poukázať 2 % dane. K čl. IV je piaty pozmeňujúci návrh. V čl. IV je potrebné upraviť účinnosť zákona tak, aby zákon nadobudol účinnosť 1. 1. 2007. O pozmeňujúcich návrhoch navrhujem hlasovať spoločne. Verím, že nájdeme podporu aj pri týchto pozmeňujúcich návrhoch a ďakujem vám za pozornosť.